Alle fisk fra Skagen Fiskeauktion A/S til Sjælland blev handlet tidligere på ugen og de ligger allerede i kølerummene hos kunderne. Så årets sidste fiskeauktion var med færre kunder og færre fisk. Auktionsmester Edvin Jensen stod for dagens handler, og han fortæller om vigende interesse for den ellers så traditionsrige danske nytårstorsk. - I dag er det kun omkring en fjerdedel, der bliver solgt som nytårstorsk. De yngre generationer vil heller have helleflynder, pigvar, skaldyr, kaviar og østers, siger han. En kasse torsk blev ikke solgt Oven i købet blev den sidste kasse med små torsk slet ikke solgt. Så de ender som fiskemel- og eller -olie, fortæller indehaveren af  Skagen Frisk A/S Jan Nielsen. - Normal ville de gå til fileteringsfabrikker, og jeg kunne normalt også godt finde på at byde på dem til fiskefars, men det sælger ikke til nytårsaften. Da vil folk have det luksuriøse, siger den erfarne fiskehandler. En kostbar spise Selv om fraværet af de sjællandske kunder betød lidt lavere priser på dagens auktion, er det fortsat kostbare kilo, der skal bydes på. Skagen Frisk opkøber og sender normalt fisk til kunder i hele landet, men i dag er det mest til de mange, som holder nytår i Skagen-området, der skal købes. Og selv om indehaveren i dag fik købt ind til en god pris, er det ikke nødvendigvis en billig fornøjelse, fortæller han. - I går gik der en pighvar på fire kilo i Hanstholm til 730 kroner pr. kilo. Det er jo helt vanvittige priser, siger Jan Nielsen. Se tv-indslag om dagens fiskeauktion i toppen af denne artikel.

Referat:
Auktionsmester ved Skagen Fiskeauktion A/S Edvin Jensen stod for handlen på årets sidste fiskeauktion i Skagen, og han fortæller om vigende interesse for den ellers så traditionsrige danske nytårstorsk.